La sala d’estudi del Centre Social Ausiàs March obrirà els caps de setmana en època d’exàmens
2025-07-24

Pròximament, els estudiants hauran de fer front al seu període d’exàmens i, en molts casos, necessiten punts tranquils per a poder concentrar-se i preparar tan bé com siga possible les proves a les quals es presentaran.

Per este motiu, davant les necessitats dels joves, i fent-se resó també de la moció aprovada pel Ple el mes de juny passat, l’Ajuntament de Burjassot obrirà la sala d’estudis del Centre Social Ausiàs March els caps de setmana del 23 i 24 de novembre i fins al 19 de gener, en horari de 8.00 a 21.00 hores.

Este horari s’uneix a l’obertura habitual del centre, de dilluns a divendres, donant la possibilitat als estudiants de poder fer ús de la sala per a la preparació dels exàmens, de manera ininterrompuda, de dilluns a diumenge.

“L’objectiu d’esta nova acció és facilitar en tot allò possible que els estudiants de Burjassot puguen preparar les seues proves en un espai tranquil, amb unes característiques concorde a les seues necessitats i pensant sempre en el que necessiten”, tal com ha assenyalat l’alcalde de la localitat, Rafa García, qui també ha destacat que “esta nova acció farà que la sala d’estudi del Centre Social Ausiàs March estiga oberta de manera ininterrompuda de dilluns a diumenge, atenent així la petició que ens feien els joves estudiants del nostre municipi”.